DJNovice - januar 2023

**OBVESTILO – Uredba o tujih subvencijah, ki izkrivljajo notranji trg**

Obveščamo vas, da sta Evropski Parlament in Svet skupaj sprejela Uredbo (EU) 2022/2560 Evropskega parlamenta in Sveta z dne 14. decembra 2022 o tujih subvencijah, ki izkrivljajo notranji trg, ki začne veljati dne 12. januarja 2023.

Uredba je v celoti zavezujoča ter se neposredno uporablja v vseh državah članicah, v slovenskem prevodu pa je dosegljiva na naslednji povezavi: <https://eur-lex.europa.eu/legal-content/SL/TXT/HTML/?uri=CELEX:32022R2560&from=SL>. Uredba prinaša obveznosti tudi za posamezne naročnike iz držav članic.

Uredba naslavlja izkrivljanja, ki jih na notranjem trgu EU povzročajo subvencije, ki jih tuje države dodelijo podjetjem, ki poslujejo na notranjem trgu EU. Uredba ureja postopkovna pravila za preverjanje subvencij v primerih večjih združitev in javnih naročil večjega obsega. Na tak način Evropska komisija poskuša zagotoviti pošteno konkurenco med vsemi podjetji, ki poslujejo na notranjem trgu EU, ne glede na njihov izvor. Subvencije, ki jih podelijo države članice EU, so omejene s pravili, ki urejajo državne pomoči, enake omejitve pa niso veljale za tuje države.

Uredba predvideva tri instrumente, s katerimi bo Evropska komisija preiskovala sporne finančne prispevke javnih organov tretjih držav, in sicer:

* predhodno odobritev v primerih velikih združitev (poglavje 3 Uredbe);
* predhodno odobritev pri javnih naročilih velikega obsega (poglavje 4 Uredbe) in
* splošno orodje za preiskovanje vseh (drugih) tržnih situacij na lastno pobudo (poglavje 2 Uredbe).

Skladno z Uredbo so podjetja dolžna priglasiti koncentracije in tuje finančne prispevke v postopkih javnega naročanja, če okoliščine le-teh dosegajo z Uredbo predpisane pragove, v primeru javnih naročil je to 28. člen.

Če podjetje ne bo ravnalo v skladu s pravili priglasitve, mu bo Evropska komisija lahko naložila plačilo globe ter preučila transakcijo, kot če bi bila ta priglašena.

V primeru, da Komisija ugotovi obstoj tuje subvencije in izkrivljanja konkurence, lahko tehta med negativnimi učinki tuje subvencije v smislu izkrivljanja na notranjem trgu in pozitivnimi učinki na razvoj zadevne gospodarske dejavnosti. Če negativni učinki prevladajo, lahko Komisija predpiše izravnalne ukrepe ali naloži sprejetje zavez za odpravo izkrivljanja, ki ga je povzročila tuja subvencija.

Uredba bo začela veljati 20 dni po objavi v Uradnem listu EU, t.j. dne 12. januarja 2023. Večina novih pravil se bo začela uporabljati 12. julija 2023, nekatere določbe, ki predpisujejo obveznost priglasitve koncentracij in tujih finančnih prispevkov v postopkih javnega naročanja (člena 21 in 29) pa se bodo začele uporabljati šele 12. oktobra 2023.

**OBVESTILO – nakup električne energije in plina**

Obveščamo vas, da je Državni zbor RS sprejel [Zakon o nujnem posredovanju za obravnavo visokih cen energije (ZNPOVCE)](http://pisrs.si/Pis.web/pregledPredpisa?d-49688-s=2&id=ZAKO8700&d-49688-o=2&d-49688-p=1) , v katerem je v 21. členu določeno, da se za javna naročila za nabavo električne energije ali plina Zakon o javnem naročanju (Uradni list RS, št. 91/15, 14/18, 121/21, 10/22, 74/22 – odl. US in 100/22 – ZNUZSZS) ne uporablja, če vrednost javnega naročila ne presega vrednosti, od katerih dalje je potrebna objava v Uradnem listu Evropske unije. V primeru teh naročil naročnik upošteva drugi odstavek 21. člena Zakona o javnem naročanju (Uradni list RS, št. 91/15, 14/18, 121/21, 10/22, 74/22 – odl. US in 100/22 – ZNUZSZS).

Gre za začasni ukrep, ki velja **do 31.12.2023**.

**OPOMNIK - objava podatkov o oddanih evidenčnih naročilih v letu 2022**

Podatke o oddanih evidenčnih naročilih v letu 2022 je mogoče sporočati in objavljati na portalu javnih naročil od dne 3. 1. 2023 **do konca meseca februarja 2023**. Podatke lahko registrirani uporabniki portala javnih naročil sporočajo na podstrani »Evidenčna naročila«, na kateri so objavljena tudi Navodila za sporočanje statističnih podatkov o evidenčnih naročilih in objavo seznama določenih evidenčnih naročil na portalu javnih naročil.

**STIK Z NAMI**

**Ministrstvo za javno upravo, Direktorat za javno naročanje, Tržaška cesta 21, 1000 Ljubljana**

Telefonsko svetovanje (sistem javnega naročanja): 01 478 1688, vsak torek in četrtek med 9.00 in 12.00 uro: <https://ejn.gov.si/direktorat/pomoc-uporabnikom.html>  
  
Telefonsko svetovanje (tehnična pomoč, e-JN): 01 478 7876, vsak dan od ponedeljka do petka med 8.00 in 22.00 uro: <https://ejn.gov.si/tehnicna-pomoc> (Enotni kontaktni center državne uprave)  
  
Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): <https://ejn.gov.si/direktorat/pomoc-uporabnikom.html>